Dagen etter angrepet offentliggjorde Afghanistans etterretningstjeneste bilder og navn på personer de hevdet stod bak angrepet. De orienterte også om at det var tre gjerningsmenn, en av dem er arrestert, og at de også har arrestert sjåføren som kjørte angriperne, samt to personer som huset dem. Amrullah Saleh, leder for Afghanistans etterretningstjeneste, sa videre på en pressekonferanse at de mente terrorangrepet var planlagt og kontrollert av personer tilknyttet Mullah Abdullah, en av Siraj Haqqanis samarbeidspartnere. Noen kritiske røster mente at afghanske myndigheter bare brukte angrepet mot Serena Hotell som en ytterligere grunn for å jakte på Siraj Haqqani.